CELEX: 32018R0047
Language: sk
Date: 2017-10-30 00:00:00
Title: Delegované nariadenie Komisie (EÚ) 2018/47 z 30. októbra 2017, ktorým sa odchylne od nariadenia Rady (ES) č. 2187/2005 povoľuje používanie alternatívnych vlečných sietí T90 pri rybolove v Baltskom mori

12.1.2018   
            
            
               SK
            
            
               Úradný vestník Európskej únie
            
            
               L 7/21
            
         DELEGOVANÉ NARIADENIE KOMISIE (EÚ) 2018/47
   z 30. októbra 2017,
   ktorým sa odchylne od nariadenia Rady (ES) č. 2187/2005 povoľuje používanie alternatívnych vlečných sietí T90 pri rybolove v Baltskom mori
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2016/1139 zo 6. júla 2016, ktorým sa ustanovuje viacročný plán pre populácie tresky škvrnitej, sleďa atlantického a šproty severnej v Baltskom mori a pre rybolov využívajúci tieto populácie a ktorým sa mení nariadenie Rady (ES) č. 2187/2005 a zrušuje nariadenie Rady (ES) č. 1098/2007 (1), a najmä na jeho článok 8,
   keďže:
   
               (1)
            
            
               Cieľom nariadenia Európskeho parlamentu a Rady (EÚ) č. 1380/2013 (2) je postupná eliminácia odhadzovania úlovkov vo všetkých druhoch rybolovu Únie zavedením povinnosti vylodiť úlovky v prípade úlovkov druhov, na ktoré sa vzťahuje obmedzenie výlovu. Opatrenia na postupnú elimináciu odhadzovania úlovkov možno začleniť do viacročných plánov.
            
         
               (2)
            
            
               V nariadení (EÚ) 2016/1139 sa stanovuje viacročný plán pre populácie tresky škvrnitej, sleďa atlantického a šproty severnej v Baltskom mori a pre rybolov využívajúci tieto populácie. Okrem iného sa v ňom sa stanovujú technické opatrenia, ktoré má Komisia prijať s cieľom prispieť k dosiahnutiu cieľov viacročného plánu. Komisia môže prijať delegované akty týkajúce sa úprav rybárskeho výstroja s cieľom zabezpečiť alebo zlepšiť selektívnosť, znížiť nechcené úlovky alebo minimalizovať negatívny vplyv na ekosystém.
            
         
               (3)
            
            
               V nariadení Rady (ES) č. 2187/2005 (3) sa stanovujú technické ochranné opatrenia súvisiace s lovom a vyloďovaním rybolovných zdrojov v Baltskom mori. V tomto nariadení sú vymedzené rozsahy veľkosti ôk a ďalšie špecifikácie, okrem iného aj prípustný rybársky výstroj pre každý cieľový druh v Baltskom mori.
            
         
               (4)
            
            
               Priamy hospodársky záujem na rybolove v Baltskom mori majú Dánsko, Nemecko, Estónsko, Lotyšsko, Litva, Poľsko, Fínsko a Švédsko. Tieto členské štáty po konzultácii s Poradnou radou pre Baltské more predložili Komisii spoločné odporúčanie (4). V odporúčaní je uvedené, že po určitých úpravách špecifikácií vlastností koncového rukávca existujúcich vlečných sietí T90, ako sú vymedzené v nariadení (ES) č. 2187/2005, sa zlepší selektívnosť a znížia sa množstvá nechcených úlovkov tresky škvrnitej. Vedecký, technický a hospodársky výbor pre rybárstvo (ďalej len „STECF“ – Scientific, Technical and Economic Committee for Fisheries) poskytol vedecké podklady potvrdzujúce toto tvrdenie.
            
         
               (5)
            
            
               Opatrenia navrhnuté v spoločnom odporúčaní týkajúce sa doplnkového použitia alternatívnych vlečných sietí T90 k vlečným sieťam T90, ktoré sú vymedzené v nariadení (ES) č. 2187/2005, prispievajú k dosiahnutiu cieľov viacročného plánu stanoveného v nariadení (EÚ) 2016/1139. Tieto opatrenia by sa preto mali prijať v súlade s článkom 18 ods. 3 nariadenia (EÚ) č. 1380/2013,
            
         PRIJALA TOTO NARIADENIE:
   Článok 1
   Predmet úpravy
   Týmto nariadením sa pri určitých druhoch rybolovu v Baltskom mori povoľuje používanie vlečných sietí T90, ktoré spĺňajú špecifikácie odlišné od špecifikácií stanovených v nariadení (ES) č. 2187/2005.
   Článok 2
   Rozsah pôsobnosti
   Toto nariadenie sa uplatňuje na rybárske plavidlá Únie pôsobiace v rybolovných oblastiach Baltského mora, ktoré sú uvedené v článku 1 nariadenia (EÚ) 2016/1139.
   Článok 3
   Vymedzenie pojmov
   Na účely tohto nariadenia sa uplatňuje toto vymedzenie pojmov:
   
               a)
            
            
               „vlečná sieť T90“ je vlečná sieť, dánska záťahová sieť alebo podobný vlečený výstroj s koncovým rukávcom a tunelom zo štandardnej viazanej sieťoviny s kosoštvorcovými okami otočenej o 90° tak, že hlavný smer vlákna sieťoviny je rovnobežný so smerom ťahania;
            
         
               b)
            
            
               „dotknuté členské štáty“ sú Dánsko, Nemecko, Estónsko, Lotyšsko, Litva, Poľsko, Fínsko a Švédsko.
            
         Článok 4
   Alternatívne špecifikácie pre koncový rukávec vlečnej siete T90
   1.   Odchylne od prílohy II k nariadeniu (ES) č. 2187/2005 sa povoľuje používanie vlečnej siete T90 s koncovým rukávcom, ktorý spĺňa tieto špecifikácie:
   
               a)
            
            
               odchylne od poznámky pod čiarou č. 2 v prílohe II a od písmena b) doplnku 2 k tejto prílohe veľkosť ôk koncového rukávca musí byť aspoň 115 mm;
            
         
               b)
            
            
               odchylne od písmena e) doplnku 2 k tejto prílohe počet ôk v ľubovoľnom obvode koncového rukávca sensu stricto a tunela okrem spojov a obrúb musí byť 80 ôk dookola;
            
         
               c)
            
            
               dĺžka koncového rukávca musí byť aspoň 9 m.
            
         2.   Koncový rukávec musí spĺňať všetky ostatné špecifikácie stanovené v doplnku 2 k tejto prílohe.
   Článok 5
   Zaznamenávanie úlovkov
   Dotknuté členské štáty zabezpečia, že úlovky získané pomocou rybárskeho výstroja opísaného v článku 4 sa budú zaznamenávať oddelene od úlovkov získaných pomocou iného rybárskeho výstroja.
   Článok 6
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. októbra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 191, 15.7.2016, s. 1.
   
      (2)  Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).
   
      (3)  Nariadenie Rady (ES) č. 2187/2005 z 21. decembra 2005 na ochranu zdrojov rybolovu vo vodách Baltského mora, Beltov a Øresundu prostredníctvom technických opatrení, ktorým sa mení a dopĺňa nariadenie (ES) č. 1434/98 a zrušuje nariadenie (ES) č. 88/98 (Ú. v. EÚ L 349, 31.12.2005, s. 1).
   
      (4)  Spoločné odporúčanie skupiny na vysokej úrovni BALTFISH. Technické opatrenia pre podoblasti ICES 22 – 32 (Baltské more) – alternatívny koncový rukávec vlečnej siete T90.